CELEX: 62019CJ0941
Language: lt
Date: 2021-03-10 00:00:00
Title: 2021 m. kovo 10 d. Teisingumo Teismo (devintoji kolegija) sprendimas.#Samohýl group a.s. prieš Generální ředitelství cel.#Krajský soud v Ostravě prašymas priimti prejudicinį sprendimą.#Prašymas priimti prejudicinį sprendimą – Bendrasis muitų tarifas – Tarifinis klasifikavimas – Kombinuotoji nomenklatūra – Tarifinės pozicijos 3004 ir 3808 – Aiškinimas – Reglamentas (EB) Nr. 455/2007 – Katėms skirtas užlašinamasis tirpalas nuo blusų ir erkių sukeliamų užkrėtimų – Terapinis ar profilaktinis poveikiai.#Byla C-941/19.

TEISINGUMO TEISMO (devintoji kolegija) SPRENDIMAS
   2021 m. kovo 10 d. (
         *1
      )
   „Prašymas priimti prejudicinį sprendimą – Bendrasis muitų tarifas – Tarifinis klasifikavimas – Kombinuotoji nomenklatūra – Tarifinės pozicijos 3004 ir 3808 – Aiškinimas – Reglamentas (EB) Nr. 455/2007 – Katėms skirtas užlašinamasis tirpalas nuo blusų ir erkių sukeliamų užkrėtimų – Terapinis ar profilaktinis poveikiai“
   Byloje C‑941/19
   dėl Krajský soud v Ostravě (Ostravos apygardos teismas, Čekijos Respublika) 2019 m. gruodžio 13 d. nutartimi, kurią Teisingumo Teismas gavo 2019 m. gruodžio 27 d., pagal SESV 267 straipsnį pateikto prašymo priimti prejudicinį sprendimą byloje
   
      Samohýl group a.s.
   
   prieš
   
      Generální ředitelství cel
   
   TEISINGUMO TEISMAS (devintoji kolegija),
   kurį sudaro kolegijos pirmininkas N. Piçarra (pranešėjas), teisėjai D. Šváby ir K. Jürimäe,
   generalinis advokatas G. Hogan,
   kancleris A. Calot Escobar,
   atsižvelgęs į rašytinę proceso dalį,
   išnagrinėjęs pastabas, pateiktas:
   
            –
         
         
            Čekijos vyriausybės, atstovaujamos M. Smolek, J. Vláčil ir O. Serdula,
         
      
            –
         
         
            Europos Komisijos, atstovaujamos J. Hradil ir M. Salyková,
         
      atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,
   priima šį
   
      Sprendimą
   
   
            1
         
         
            Prašymas priimti prejudicinį sprendimą pateiktas dėl 2014 m. spalio 16 d. Komisijos įgyvendinimo reglamente (ES) Nr. 1101/2014 (OL L 312, 2014, p. 1) išdėstytos 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987, p. 1; 2004 m. specialusis leidimas lietuvių k., 2 sk., 2 t., p. 382) (toliau – KN) redakcijos I priede pateiktos Kombinuotosios nomenklatūros 3004 ir 3808 pozicijų išaiškinimo.
         
      
            2
         
         
            Šis prašymas pateiktas nagrinėjant Samohýl group a. s. (toliau – Samohýl) ir Generální ředitelství cel (Generalinė muitų direkcija, Čekijos Respublika) ginčą dėl privalomosios tarifinės informacijos (toliau – PTI), išduotos produktui „Bob Martin Clear 50 mg – katėms gaminamas užlašinamasis (spot-on) tirpalas“.
         
      
      Teisinis pagrindas
   
   
      
         KN
      
   
   
            3
         
         
            Į Europos Sąjungą importuotų prekių muitinį klasifikavimą reglamentuoja KN, ji savo ruožtu pagrįsta suderinta prekių aprašymo ir kodavimo sistema, sukurta 1983 m. birželio 14 d. Briuselyje priimta Tarptautine konvencija dėl suderintos prekių aprašymo ir kodavimo sistemos, kuri kartu su 1986 m. birželio 24 d. jos pakeitimo protokolu Europos ekonominės bendrijos vardu patvirtinta 1987 m. balandžio 7 d. Tarybos sprendimu 87/369/EEB (OL L 198, 1987, p. 1; 2004 m. specialusis leidimas lietuvių k., 2 sk., 2 t., p. 288; toliau – SS).
         
      
            4
         
         
            KN perimamos šešių skaitmenų SS pozicijos ir subpozicijos ir tik septintas ir aštuntas skaitmenys sudaro jai būdingą skirstymą.
         
      
            5
         
         
            Pagal Reglamento Nr. 2658/87 12 straipsnio 1 dalį Europos Komisija kiekvienais metais priima reglamentą, jame pateikiama tiksli KN redakcija kartu su muito normomis, nustatytomis pagal Europos Sąjungos Tarybos ar Komisijos patvirtintas priemones. Šis reglamentas taikomas nuo kitų metų sausio 1 d.
         
      
            6
         
         
            Kaip matyti iš Teisingumo Teismo turimos bylos medžiagos, pagrindinėje byloje taikytina 2015 m. KN redakcija, įtvirtinta Reglamente Nr. 1101/2014.
         
      
            7
         
         
            KN pirmoje dalyje įtvirtintas I skyrius, skirtas bendrosioms taisyklėms, jo A poskyryje „Bendrosios [KN] aiškinimo taisyklės“ nustatyta:
            „Klasifikuojant prekes pagal [KN], turi būti vadovaujamasi šiais principais.
            
                     1.
                  
                  
                     Skyrių, skirsnių ir poskirsnių pavadinimai pateikiami tik nurodymui palengvinti; juridiniais tikslais prekių klasifikavimas turi būti nustatomas pagal pozicijų pavadinimus bei skyrių ir skirsnių pastabas ir, jeigu šiuose pozicijų pavadinimuose ir pastabose nenurodyta kitaip, vadovaujantis toliau išdėstytomis nuostatomis.
                  
               <…>
            
                     3.
                  
                  
                     Jeigu pritaikius 2 taisyklės b punktą arba dėl kokių nors kitų priežasčių prekę galima prima facie priskirti dviem arba daugiau pozicijų, ji turi būti klasifikuojama taip:
                     
                              a)
                           
                           
                              pirmenybė teikiama tai pozicijai, kurioje prekė aprašyta tiksliausiai, lyginant su kitomis pozicijomis, kuriose ji aprašyta bendriau. Tačiau, jeigu kiekvienoje iš dviejų arba daugiau pozicijų yra nurodyta tiktai dalis medžiagų, sudarančių mišrias arba sudėtines prekes, taip pat jeigu nurodyta tiktai dalis dirbinių, supakuotų į mažmeninei prekybai skirtą rinkinį, tokios pozicijos atitikimo tokioms prekėms požiūriu turi būti vertinamos kaip lygiavertės, net jeigu vienoje iš jų prekės aprašytos išsamiau arba tiksliau;
                           
                        
                              b)
                           
                           
                              mišiniai, kombinuotos prekės, sudarytos iš įvairių medžiagų arba surinktos iš įvairių dalių, taip pat prekės, supakuotos į mažmeninei prekybai skirtus rinkinius, kurios negali būti klasifikuojamos taikant 3 taisyklės a punktą, turi būti klasifikuojamos taip, tarsi jos būtų sudarytos tik iš medžiagų arba sudėtinių dalių, kurios nulemia esminius prekių požymius, jeigu tokį kriterijų galima taikyti;
                           
                        <…>
                  
               <…>
            
                     6.
                  
                  
                     Juridiniais tikslais priskiriant prekes bet kurios pozicijos subpozicijoms vadovaujamasi subpozicijų pavadinimais ir visomis taikytinomis subpozicijų pastabomis <…>. Taikant šią taisyklę taip pat reikia remtis atitinkamo skyriaus ar skirsnio pastabomis, jeigu pagal kontekstą nereikalaujama kitaip.“
                  
               
      
            8
         
         
            KN antroji dalis „Muitų sąrašas“ suskirstyta į 21 skyrių. Šios dalies VI skyriaus „Chemijos pramonės ir jai giminingų pramonės šakų produkcija“ 30 skirsnio „Farmacijos produktai“ papildomoje pastaboje nurodyta:
            „3004 pozicijai priskiriami mažmeninei prekybai skirtose pakuotėse pateikiami medicininiai vaistažolių preparatai ir preparatai, kurių pagrindinės sudėtinės dalys yra šios aktyviosios [veikliosios] medžiagos: vitaminai, mineralai, nepakeičiamosios aminorūgštys arba riebalų rūgštys. Šie preparatai priskiriami 3004 pozicijai, jeigu jų etiketėse, ant pakuočių ar pridėtose vartojimo instrukcijose nurodyta:
            
                     a)
                  
                  
                     konkrečios ligos, negalavimai arba jų simptomai, kuriems pasireiškus produktas turi būti vartojamas;
                  
               
                     b)
                  
                  
                     produkto sudėtyje esančios aktyviosios medžiagos arba medžiagų koncentracija;
                  
               
                     c)
                  
                  
                     dozavimas; ir
                  
               
                     d)
                  
                  
                     vartojimo būdas.
                  
               Šiai pozicijai priskiriami ir homeopatiniai medicininiai preparatai, jeigu jie atitinka pirmiau a, c ir d punktuose išvardytus reikalavimus.
            Priskiriant šiai pozicijai preparatus, kurių pagrindinės sudėtinės dalys yra vitaminai, mineralai, nepakeičiamosios aminorūgštys arba riebalų rūgštys, bent vienos iš šių medžiagų rekomenduojama dienos dozė, nurodyta etiketėje, turi būti žymiai didesnė už rekomenduojamą dienos dozę, kai produktas vartojamas gerai sveikatos būklei arba savijautai palaikyti.“
         
      
            9
         
         
            KN 30 skirsnis sudarytas, be kita ko, iš šių pozicijų ir subpozicijų:
            
                        KN kodas
                     
                     
                        Apibūdinimas
                     
                     
                        Konvencinė muito norma (%)
                     
                     
                        Papildomas matavimo vienetas
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        <…>
                     
                     
                        <…>
                     
                     
                        <…>
                     
                     
                        <…>
                     
                  
                        3004
                     
                     
                        Medikamentai (išskyrus prekes, priskiriamas 3002, 3005 arba 3006 pozicijai), sudaryti iš sumaišytų arba nesumaišytų produktų, skirtų naudoti terapijoje arba profilaktikoje, sudozuoti (įskaitant formas, skirtas įvesti per odą), suformuoti arba supakuoti į mažmeninei prekybai skirtas pakuotes:
                     
                     
                         
                     
                     
                         
                     
                  
                        <…>
                     
                     
                        <…>
                     
                     
                        <…>
                     
                     
                        <…>
                     
                  
                        3004 90 00
                     
                     
                        – Kiti
                     
                     
                        Neapmuitinama
                     
                     
                        –
                     
                  
                        <…>
                     
                     
                        <…>
                     
                     
                        <…>
                     
                     
                        <…>
                     
                  
      
            10
         
         
            KN paaiškinimų (OL C 76, 2015, p. 1), priimtų pagal Reglamento Nr. 2658/87 9 straipsnio 1 dalį, dalyje susijusioje su šios nomenklatūros 30 skirsniu, skiltyje „Bendrosios pastabos“ nurodyta, kad „Produkto kaip medikamento aprašymas Europos Sąjungos teisės aktuose (išskyrus, kai tai konkrečiai susiję su klasifikavimu Kombinuotojoje nomenklatūroje) arba nacionaliniuose valstybių narių teisės aktuose, arba bet kurioje farmakopėjoje nėra lemiamas veiksnys jo klasifikavimui šiame skirsnyje“.
         
      
            11
         
         
            KN antros dalies VI skyriaus 38 skirsnio „Įvairūs chemijos produktai“ 1 pastaboje nurodyta:
            „Šiame skirsnyje neklasifikuojami:
            
                     a)
                  
                  
                     atskiri chemijos atžvilgiu apibūdinti elementai arba junginiai, išskyrus šiuos:
                     <…>
                     
                              2)
                           
                           
                              insekticidus, rodenticidus, fungicidus, herbicidus, augalų dygimo lėtiklius ir augalų augimo reguliatorius, dezinfekcijos priemones ir panašius produktus, turinčius 3808 pozicijoje aprašytus pavidalus;
                           
                        
               <…>
            
                     d)
                  
                  
                     medikamentai (3003 arba 3004 pozicijos); arba
                  
               <…>“
         
      
            12
         
         
            Šis skirsnis sudarytas, be kita ko, iš šių pozicijų ir subpozicijų:
            
                        KN kodas
                     
                     
                        Prekių aprašymas
                     
                     
                        Konvencinė muito norma (%)
                     
                     
                        Papildomas matavimo vienetas
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        <…>
                     
                     
                        <…>
                     
                     
                        <…>
                     
                     
                        <…>
                     
                  
                        3808
                     
                     
                        Insekticidai, rodenticidai, fungicidai, herbicidai, augalų dygimo lėtikliai ir augalų augimo reguliatoriai, dezinfekcijos priemonės ir panašūs produktai, suformuoti į formas arba supakuoti į mažmeninei prekybai skirtas pakuotes, arba turintys preparatų arba dirbinių pavidalą (pavyzdžiui, siera apdorotos juostos, dagčiai ir žvakės bei lipnūs musgaudžiai):
                     
                     
                         
                     
                     
                         
                     
                  
                        <…>
                     
                     
                        <…>
                     
                     
                        <…>
                     
                     
                        <…>
                     
                  
                        3808 91
                     
                     
                        – – Insekticidai:
                     
                     
                         
                     
                     
                         
                     
                  
                        3808 91 10
                     
                     
                        Kurių pagrindinės sudėtinės dalys yra piretroidai
                     
                     
                        6
                     
                     
                        —
                     
                  
                        3808 91 20
                     
                     
                        – – – Kurių pagrindinės sudėtinės dalys yra chlorinti angliavandeniliai
                     
                     
                        6
                     
                     
                        —
                     
                  
                        3808 91 30
                     
                     
                        Kurių pagrindinės sudėtinės dalys yra karbamatai
                     
                     
                        6
                     
                     
                        —
                     
                  
                        3808 91 40
                     
                     
                        – – – Kurių pagrindinės sudėtinės dalys yra fosforo organiniai junginiai
                     
                     
                        6
                     
                     
                        —
                     
                  
                        3808 91 90
                     
                     
                        – – – Kiti
                     
                     
                        6
                     
                     
                        —
                     
                  
                        <…>
                     
                     
                        <…>
                     
                     
                        <…>
                     
                     
                        <…>
                     
                  
      
      
         SS paaiškinimai
      
   
   
            13
         
         
            SS paaiškinimuose, susijusiose su 380891 pozicija, į kuriuos daroma nuoroda KN aiškinamosiose pastabose dėl 380891 10–3808 91 90 subpozicijų, nustatyta:
            „<…>
            Šioje pozicijoje klasifikuojami visi produktai (išskyrus žmonėms skirtus vaistus ar veterinarinius vaistus, kaip tai suprantama pagal 3003 arba 3004 pozicijas), skirtus sunaikinti patogeninius mikrobus, vabzdžius, (uodus, kandis, kolorado vabalus, tarakonus ir kt.), samanas, pelėsius, piktžoles, graužikus, paukščius ir kt.; šioje pozicijoje taip pat klasifikuojami produktai, skirti parazitams naikinti ar sėkloms dezinfekuoti.
            <…>
            3808 pozicijai priklausantys produktai gali būti apibūdinti taip, kaip nurodyta toliau:
            
                     I)
                  
                  
                     Insekticidai
                  
               Insekticidai reiškia ne tik produktus, skirtus vabzdžiams naikinti, bet ir produktus, kurie turi atbaidomąjį arba viliojantį poveikį. Produktai pateikiami įvairiomis formomis, kaip antai purkštuvai arba blokeliai (kandims naikinti), alyvos ir lazdelės (uodams naikinti), milteliai (pelėms naikinti), plokštelės (musėms naikinti), diatomitas arba chlorciane įmirkytas kartonas (blusoms ir utelėms naikinti).
            <…>
            Šioje pozicijoje taip pat klasifikuojami produktai, skirti naikinti erkes (akaricidai), moliuskus, nematodus (nematocidai), graužikus (rodenticidai), paukščius (avicidai) ir kitus kenksmingus gyvūnus (produktai, skirti kovoti su upinėmis nėgėmis, plėšrūnais ir kt.).
            <…>“
         
      
            14
         
         
            SS paaiškinimuose dėl 3004 pozicijos e punktas savo ruožtu netaikomas „insekticidams, dezinfekantams ir kt. preparatams, priskiriamiems prie 3808 pozicijos, kurie nėra pateikiami kaip žmonėms skirti vaistai ar veterinariniai vaistai, skirti naudoti profilaktiškai.“
         
      
      
         Reglamentas (EB) Nr. 455/2007
      
   
   
            15
         
         
            2007 m. balandžio 25 d. Komisijos reglamento (EB) Nr. 455/2007 dėl tam tikrų prekių klasifikavimo Kombinuotojoje nomenklatūroje (OL L 109, 2007, p. 1) 1 straipsnyje nustatyta:
            „Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant minėtos lentelės 2 skiltyje nurodytus KN kodus.“
         
      
            16
         
         
            Šio reglamento priede pateikta lentelė išdėstyta taip:
            
                        Prekių aprašymas
                     
                     
                        Klasifikavimas
                        (KN kodas)
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        1. Alkoholinio tirpalo pavidalo preparatas, pateikiamas supilstytas į mažmeninei prekybai skirtas pipetes. Jo sudėtis tokia:
                        
                                    –
                                 
                                 
                                    fipronilas (ISO) 10 g
                                 
                              
                                    –
                                 
                                 
                                    butilintas hidroksianizolis 0,02 g (BHA, E 320)
                                 
                              
                                    –
                                 
                                 
                                    butilintas hidroksitoluenas 0,01 g (BHT, E 321)
                                 
                              
                                    –
                                 
                                 
                                    užpildas q.s. 100 ml
                                    Preparatas, kurio sudėtyje esanti medžiaga yra insekticidas ir akaricidas, veikianti prieš parazitus, pavyzdžiui, blusas, erkes ir utėles, skirtas išoriniam naudojimui (šunims ir katėms).
                                    <…>
                                 
                              
                     
                        3808 91 90
                     
                     
                        Klasifikuojama vadovaujantis Kombinuotosios nomenklatūros 1, 3a punktu ir 6 bendrosiomis aiškinimo taisyklėmis bei KN kodus 3808, 3808 91 ir 3808 91 90 atitinkančiais prekių aprašymais.
                        Žr. taip pat SS paaiškinimų 3808 pozicijos ir 3808 91–3808 99 subpozicijų paaiškinimus.
                        Preparatas nepriskirtinas 3004 pozicijai, nes neturi terapinio ar profilaktinio poveikio.
                     
                  
      
      Pagrindinė byla ir prejudicinis klausimas
   
   
            17
         
         
            2015 m. gegužės 27 d.Samohýl pateikė PIT prašymą dėl produkto „Bob Martin Clear 50 mg – katėms skirtas užlašinamasis tirpalas“ (toliau – nagrinėjamas produktas) klasifikavimo. Ji paprašė šį produktą klasifikuojant priskirti prie KN 30049000 tarifų subpozicijos, kurioje numatytas atleidimas nuo muito.
         
      
            18
         
         
            Dėl šio produkto buvo išduotas leidimas pateikti rinkai kaip veterinarinį medikamentą. Jis yra skirtas katėms gydyti nuo blusų (panaudojus produktą, jos sunaikinamos per 24 valandas) ir erkių (panaudojus produktą, jos sunaikinamos per 48 valandas arba per savaitę) užkrėtimų jį lašinant ant odos. Jis tiekiamas 0,5 ml tūrio pipetėse; vienoje pipetėje fipronilo veikliosios medžiagos kiekis yra 50 mg, o kitos, pagalbinės medžiagos, yra butilintas hidroksianizolis E 320, butilintas hidroksitoluenas E 321, benzilo alkoholis ir dietilenglikolio monoetileteris.
         
      
            19
         
         
            Pagal dokumentą „Produkto charakteristikų santrauka“, kurį nurodo prašymą priimti prejudicinį sprendimą pateikęs teismas, nagrinėjamas produktas priskiriamas prie „Išviršinių priemonių nuo išorinių parazitų“ farmakoterapinės grupės. Dokumente fipronilas yra aprašytas kaip insekticidas (blusų naikinimas) ir akaricidas (erkių naikinimas).
         
      
            20
         
         
            2015 m. birželio 24 d.Celní úřad pro Olomoucký kraj (Olomouco krašto muitinė, Čekijos Respublika, toliau – muitinė) suteikė PTI, pagal kurią nagrinėjamas produktas priskirtas prie KN 38089190 tarifų subpozicijos kaip insekticidas, pagal analogiją taikant Reglamentą Nr. 455/2007. Ši muitinė nusprendė, kad Samohýl klasifikuoti prašomas produktas negali būti priskirtas prie KN 30049000 tarifinės subpozicijos, nes jis nėra medikamentas, kaip tai suprantama pagal KN 3004 tarifinę poziciją.
         
      
            21
         
         
            2015 m. rugpjūčio 17 d. Muitinės generaliniam direktoratui atmetus hierarchiškai paduotą skundą dėl šio sprendimo, Samohýl pateikė skundą prašymą priimti prejudicinį sprendimą pateikusiam teismui; šis 2017 m. gegužės 16 d. sprendimu panaikino 2015 m. rugpjūčio 17 d. sprendimą ir grąžino bylą šiam generaliniam direktoratui.
         
      
            22
         
         
            2018 m. gegužės 17 d. muitinė išdavė naują PTI, pagal kurią nagrinėjamas produktas vėl buvo priskirtas prie KN 38089190 tarifinės subpozicijos kaip insekticidas. 2018 m. rugsėjo 11 d. Muitinės generalinis direktoratas atmetė dėl šio sprendimo hierarchiškai paduotą skundą.
         
      
            23
         
         
            Tuomet Samohýl apskundė sprendimą atmesti prašymą priimti prejudicinį sprendimą pateikusiam teismui, teigdama, kad bylos baigtis priklauso nuo produkto, kurio sudėtyje yra veikliosios medžiagos fipronilo, tarifinio klasifikavimo. Ji nurodė, kad muitinė, paprašyta klasifikuoti produktą „Moxiclear 400 + 100 mg“, skirtą šunims, sergantiems parazitų sukeliamomis mišraus tipo infekcijomis arba kuriems kyla pavojus susirgti šiomis infekcijomis, panašų į šioje byloje nagrinėjamą produktą, jį priskyrė prie KN 30049000 tarifinės subpozicijos, neišnagrinėjusi jo profilaktinio ir terapinio poveikio.
         
      
            24
         
         
            Prašymą priimti prejudicinį sprendimą pateikęs teismas pažymi, kad byla susijusi su klausimu, ar nagrinėjamas produktas gali būti apibrėžiamas kaip „medikamentas“, kaip tai suprantama pagal muitinės taisykles. Jis remiasi „Prancūzijos veterinarijos institucijų de Toulouze (Ecole Nationale Vétérinaire (Tulūza), (Lijonas) ir Laboratoire de Parasitologie et Mycologie medicale (Lijonas)) 2008–2009 metais paskelbtomis išvadomis“, iš kurių matyti, kad nagrinėjamas produktas yra identiškas produkto Frontline generinis produktas, pagamintas pasibaigus patentinės išlaukos laikotarpiui, kurio sudėtis ir naudojimo nurodymai yra tokie patys ir kuriam, kaip ir veterinariniam medikamentui, reikalinga gauti leidimą teikti rinkai. Šis teismas teigia, pirma, kad Frontline produkto sudėtyje esanti veiklioji medžiaga yra fipronilas, kaip ir nagrinėjamo produkto sudėtyje, ir, antra, kad Frontline turi gydomąjį ir prevencinį poveikį, nes gydo parazitinę infekciją, sunaikindamas išorinius parazitus. Jis taip pat pažymi, kad Prancūzijoje PTI buvo išduota prekėms pavadinimu Frontline, kurios visos pagal Reglamentą Nr. 455/2007 buvo priskirtos prie KN 3808 tarifinės pozicijos.
         
      
            25
         
         
            Prašymą priimti prejudicinį sprendimą pateikęs teismas konstatuoja, kad iš kai kurių dokumentinių įrodymų matyti, jog nagrinėjamas produktas pasižymi profilaktiniu poveikiu, t. y. saugo gyvūną nuo blusų ar erkių ir taip leidžia išvengti ligų, kylančių dėl šių parazitų įkandimo. Jis priduria, kad, jei ne pradinis parazitų sunaikinimas, nebūtų galima gydyti antrinių šių parazitinių užkrėtimų simptomų. Remdamasis tuo jis daro išvadą, kad šį produktą reikia priskirti ne prie KN 3808 tarifinės pozicijos kaip insekticidą, o prie 3004 tarifinės pozicijos, konkrečiai – prie KN 30049000 subpozicijos, kaip medikamentą.
         
      
            26
         
         
            Šiomis aplinkybėmis Krajský soud v Ostravě – pobočka v Olomouci (Ostravos apygardos teismas – Olomouco padalinys) nutarė sustabdyti bylos nagrinėjimą ir pateikti Teisingumo Teismui šį prejudicinį klausimą:
            „Ar pipetėse (0,5 ml) teikiamą prekę, žymimą kaip „Bob Martin Clear 50 mg roztok pro nakapání na kůži – spot-on pro kočky“, kurios sudėtyje yra veikliosios medžiagos fipronilo (50 mg vienoje pipetėje) ir pagalbinių medžiagų butilinto hidroksianizolio E 320, butilinto hidroksitolueno E 321, benzilo alkoholio ir dietilenglikolio monoetileterio, reikia priskirti prie [KN] 3004, ar prie 3808 tarifinės pozicijos?“
         
      
      Dėl prejudicinio klausimo
   
   
            27
         
         
            Savo klausimu prašymą priimti prejudicinį sprendimą pateikęs teismas iš esmės siekia išsiaiškinti, ar KN turi būti aiškinama taip, kad produktas, kurį sudaro tirpalas katėms, lašinamas ant odos taškiniu būdu naudojant 0,5 ml tūrio pipetes, ir kuriame yra veikliosios medžiagos fipronilo (50 mg pipetėje) bei kitų, pagalbinių medžiagų, kaip antai butilinto hidroksianizolio E 320, butilinto hidroksitolueno E 321, benzilo alkoholio ir dietilenglikolio monoetileterio, priskirtinas prie šios nomeklatūros 3004 tarifinės pozicijos kaip medikamentas, ar prie šios nomenklatūros 3808 tarifinės pozicijos kaip insekticidas.
         
      
            28
         
         
            Pirmiausia primintina, kad, kai Teisingumo Teismui pateikiamas prašymas priimti prejudicinį sprendimą tarifinės klasifikacijos klausimais, jis pirmiausia turi išaiškinti nacionaliniam teismui kriterijus, kurių taikymas leistų šiam teisingai klasifikuoti nagrinėjamus produktus pagal KN, o ne pačiam atlikti tokį klasifikavimą. Iš tiesų atitinkamų prekių kvalifikaciją lemia visiškai faktinė išvada, kurios Teisingumo Teismas, nagrinėdamas prašymą priimti prejudicinį sprendimą, neturi vertinti (žr. 2019 m. gegužės 15 d. Sprendimo Korado, C‑306/18, EU:C:2019:414, 33 punktą ir jame nurodytą jurisprudenciją; taip pat 2020 m. gruodžio 3 d. Sprendimo Siebenburgisches Nugat, C‑99/20, nepaskelbtas Rink., EU:C:2020:993, 25 punktą ir jame nurodytą jurisprudenciją).
         
      
            29
         
         
            Be to, pagal suformuotą jurisprudenciją, siekiant užtikrinti teisinį saugumą ir supaprastinti kontrolę, paprastai prekių tarifinį klasifikavimą nulemiantį kriterijų reikia nustatyti atsižvelgiant į tokius šių prekių požymius ir objektyvias savybes, kurie išvardyti KN pozicijos pavadinime ir skyriaus ar skirsnio pastabose (žr., be kita ko, 2012 m. liepos 12 d. Sprendimo TNT Freight Management (Amsterdam), C‑291/11, EU:C:2012:459, 30 punktą; 2019 m. gruodžio 19 d. Sprendimo Amoena, C‑677/18, EU:C:2019:1142, 40 punktą; 2020 m. kovo 26 d. Sprendimo Pfizer Consumer Healthcare, C‑182/19, EU:C:2020:243, 37 punktą ir jame nurodytą jurisprudenciją).
         
      
            30
         
         
            Galiausiai Teisingumo Teismas ne kartą yra nusprendęs, kad, nepaisant to, kad KN aiškinamosios pastabos ir SS paaiškinimai nėra privalomi, jie yra svarbūs siekiant vienodai taikyti bendrąjį muitų tarifą ir savaime pateikia tinkamus jo aiškinimo kriterijus (žr., be kita ko, 2019 m. gegužės 15 d. Sprendimo Korado, C‑306/18, EU:C:2019:414, 35 punktą ir jame nurodytą jurisprudenciją; taip pat 2020 m. gruodžio 3 d. Nutartį Siebenburgisches Nugat, C‑99/20, nepaskelbta Rink., EU:C:2020:993, 28 punktą ir jame nurodytą jurisprudenciją).
         
      
            31
         
         
            Dėl KN 3004 tarifinės pozicijos primintina, pirma, kad, siekiant produktus klasifikuoti KN 30 skirsnyje, apimančiame šią poziciją, reikia nustatyti, ar jie turi aiškiai apibrėžtą terapinę arba profilaktinę paskirtį ir veikia konkrečias gyvūno organizmo funkcijas arba ar jie gali būti vartojami ligų arba susirgimų profilaktikai arba gydymui. Antra, produktas, kuris dėl savo objektyvių savybių ir požymių yra paprastai skirtas mediciniškai naudoti, gali būti priskirtas prie KN 30 skirsnio (šiuo klausimu žr. 2014 m. balandžio 30 d. Sprendimo Nutricia, C‑267/13, EU:C:2014:277, 20 ir 21 punktus bei juose nurodytą jurisprudenciją).
         
      
            32
         
         
            Nagrinėjamu atveju iš nutarties dėl prašymo priimti prejudicinį sprendimą matyti, kad nagrinėjamas produktas skirtas naikinti parazitams, konkrečiai – ant kačių esančioms blusoms ir erkėms. Jis lašinamas ant odos taškiniu būdu. Kačių atveju šio produkto veikliosios medžiagos – fipronilo – įsisavinama labai mažai. Iš dokumento „Produkto charakteristikų santrauka“ taip pat matyti, kad jis priklauso „Išviršinių priemonių nuo išorinių parazitų“ farmakoterapinei grupei. Be to, šiame dokumente fipronilas apibūdinamas kaip insekticidas ir akaricidas, slopinantis GABA kompleksą ir sukeliantis nekoordinuotą vabzdžių ar erkių nervų sistemos veikimą ir jų žūtį.
         
      
            33
         
         
            Prašymą priimti prejudicinį sprendimą pateikęs teismas pažymi, kad nagrinėjamas produktas gali užkirsti kelią ligoms, susijusioms su ant katės kūno esančiomis blusomis ir erkėmis. Vis dėlto tas teismas nurodo, kad šis produktas neturi terapinio poveikio, o lemia pradinį parazitų sunaikinimą, be kurio nebūtų galima gydyti antrinių šių parazitų sukeliamų užkrėtimų simptomų.
         
      
            34
         
         
            Šiuo klausimu Komisija pabrėžia, kad nagrinėjamo produkto veikliosios medžiagos fipronilo gyvūnui daromas poveikis yra išorinis, nes sunaikinami tik išoriniai parazitai, galintys nešioti įvairias ligas.
         
      
            35
         
         
            Taigi atrodo, kad prevencinis poveikis nuo parazitų potencialiai perduodamų įvairių infekcijų yra nedidelis, palyginti su nagrinėjamo produkto poveikiu naikinant blusas ir erkes. Šio prevencinio poveikio negalima painioti su terapiniu ar profilaktiniu poveikiu, kuris būdingas prie KN 3004 tarifinės pozicijos priskiriamiems produktams.
         
      
            36
         
         
            Dėl Samohýl prašymą priimti prejudicinį sprendimą pateikusiam teismui pateikto argumento, kad produktas „Moxiclear 400 + 100 mg“ buvo priskirtas prie KN 3004 tarifinės pozicijos kaip medikamentas, pažymėtina, jog iš nutarties dėl prašymo priimti prejudicinį sprendimą matyti, kad produkte „Moxiclear 400 + 100 mg“ yra veikliųjų medžiagų imidakloprido ir moksidektino, bet ne fipronilo, ir kad jis yra skirtas šunims, sergantiems parazitų sukeliamomis mišraus tipo vidinėmis ar išorinėmis infekcijomis arba kuriems kyla pavojus jomis užsikrėsti. Savo rašytinėse pastabose Komisija patikslina, kad veiklioji medžiaga moksidektinas absorbuojasi į gyvūno odą, paskui pasiskirsto po visą organizmą ir sunaikina daugelį vidinių parazitų, be kita ko, tuos, kurie kenkia kraujotakos sistemai, virškinimo sistemai arba plaučiams.
         
      
            37
         
         
            Šiomis aplinkybėmis prašymą priimti prejudicinį sprendimą pateikęs teismas turi patikrinti, ar, kaip teigia Čekijos vyriausybė ir Komisija, nagrinėjamas produktas negali būti laikomas turinčiu aiškiai apibrėžtą terapinę ar profilaktinę paskirtį, kurios poveikis daugiausia susijęs su konkrečiomis gyvūno organizmo funkcijomis, kaip tai suprantama pagal šio sprendimo 31 punkte nurodytą jurisprudenciją.
         
      
            38
         
         
            Šiuo klausimu primintina, pirma, kad pagal SS paaiškinimus dėl 3004 tarifinės pozicijos prie jos nepriskiriami insekticidai, dezinfekantai ir kiti produktai, priklausantys 3808 tarifinės pozicijai, kurie nėra teikiami profilaktiniam naudojimui kaip žmonėms skirti vaistai ar veterinariniai vaistai. Antra, Teisingumo Teismas jau yra nusprendęs, jog aplinkybė, kad išduotas leidimas teikti rinkai kaip medikamentą, negali būti lemiama vertinant, ar šis produktas priskirtinas prie KN 30 skirsnio (šiuo klausimu žr. 2016 m. gruodžio 15 d. Sprendimo LEK, C‑700/15, EU:C:2016:959, 36 punktą ir jame nurodytą jurisprudenciją).
         
      
            39
         
         
            Antra, dėl KN 3808 pozicijos pažymėtina, kad pagal Reglamento 455/2007 1 straipsnį šio reglamento priede pateiktos lentelės 1 skilties 1 punkte aprašytas alkoholinio tirpalo pavidalo preparatas, pateikiamas supilstytas į mažmeninei prekybai skirtas pipetes, kurio sudėtyje yra fipronilo (ISO) 10 g, butilinto hidroksianizolio (BHA, E 320) 0,02 g, butilinto hidroksitolueno (BHT, E 321) 0,01 g ir pagalbinės medžiagos q.s.p. 100 ml, priskiriamas prie KN 38089190 tarifų subpozicijos. Tame 1 punkte, be kita ko, sukonkretinta, kad šis preparatas, kurio sudėtyje esanti medžiaga yra insekticidas ir akaricidas, veikianti prieš parazitus, pavyzdžiui, blusas, erkes ir utėles, yra skirtas išoriniam naudojimui naminiams gyvūnams, būtent šunims ir katėms.
         
      
            40
         
         
            Šiuo klausimu primintina, kad klasifikavimo reglamentas yra visuotinio taikymo aktas, nes taikomas ne konkrečiam ūkio subjektui, bet visiems produktams, kurie yra tapatūs Muitinės kodekso komiteto nagrinėtam produktui. Klasifikavimo reglamento, kaip antai Reglamento Nr. 455/2007, analogiškas taikymas produktams, panašiems į tuos, kuriems taikomas šis reglamentas, sudaro palankias sąlygas nuosekliam KN aiškinimui ir vienodam ūkio subjektų vertinimui (šiuo klausimu žr. 2015 m. kovo 4 d. Sprendimo Oliver Medical, C‑547/13, EU:C:2015:139, 55 ir 57 punktus bei juose nurodytą jurisprudenciją).
         
      
            41
         
         
            Šiuo atveju iš sprendimo dėl prašymo priimti prejudicinį sprendimą matyti, kad nagrinėjamame produkte yra ta pati veikliosios medžiagos fipronilo koncentracija kaip ir Reglamento Nr. 455/2007 priede pateiktos lentelės 1 skilties 1 punkte nurodytame preparate. Jame taip pat yra pagalbinės medžiagos butilinto hidroksianizolio ir butilinto hidroksitolueno. Taigi atrodo, kad nagrinėjamo produkto sudėtis panaši į minėto preparato sudėtį.
         
      
            42
         
         
            Tokį vertinimą patvirtina Reglamento Nr. 455/2007 motyvai, į kuriuos reikia atsižvelgti nustatant jo taikymo sritį (šiuo klausimu žr. 2019 m. gruodžio 19 d. Sprendimo Amoena, C‑677/18, EU:C:2019:1142, 31 punktą ir jame nurodytą jurisprudenciją).
         
      
            43
         
         
            Iš tiesų pirmiausia iš Reglamento Nr. 455/2007 priede pateiktos lentelės 3 skilties matyti, kad šios lentelės 1 skiltyje aprašyto preparato priskyrimas, be kita ko, nustatomas „vadovaujantis <…> KN kodus 3808, 380891 ir 38089190 atitinkančiais prekių aprašymais“. Pastaroji subpozicija apima „insekticidus“, „kitus“ nei tie, kurių pagrindinės sudėtinės dalys yra piretroidai, chlorinti angliavandeniliai, karbamatai ar fosforo organiniai junginiai. Jame taip pat daroma nuoroda į „SS paaiškinimų 3808 pozicijos ir 3808 91–3808 99 subpozicijų paaiškinimus“, kuriuose patikslinama, kad insekticidai turi būti suprantami kaip produktai, skirti vabzdžiams naikinti, ir kad šie produktai pateikiami įvairiomis formomis. Galiausiai šiuose motyvuose nurodyta, kad „[R]eglamento Nr. 455/2007 priede pateiktos lentelės 1 skilties 1 punkte nurodytas preparatas nepriskirtinas 3004 pozicijai, nes neturi terapinio ar profilaktinio poveikio“.
         
      
            44
         
         
            Taigi nagrinėjamam produktui galima taikyti tuos pačius motyvus, dėl kurių Reglamento Nr. 455/2007 priedo pateiktos lentelės 1 skilties 1 punkte nurodytas preparatas priskiriamas prie KN 38089190 tarifinės subpozicijos. Iš tiesų atrodo, kad šio produkto sudėtyje proporciškai yra tiek pat tos pačios veikliosios medžiagos, kiek ir tos, kuri įeina į preparato sudėtį, taip pat – tos pačios šio preparato pagalbinės medžiagos, tačiau tai dar turi patikrinti prašymą priimti prejudicinį sprendimą pateikęs teismas. Be to, iš sprendimo dėl prašymo priimti prejudicinį sprendimą matyti, kad nagrinėjamo produkto funkcija ir paskirtis yra tokia pati kaip ir šio preparato – jis yra insekticidas ir akaricidas, veikiantis prieš parazitus, pavyzdžiui, blusas ir erkes, ir skirtas išoriniam naudojimui naminiams gyvūnams, būtent katėms.
         
      
            45
         
         
            Atsižvelgiant į tai, kas išdėstyta, į pateiktą klausimą reikia atsakyti: KN turi būti aiškinama taip, kad produktas, kurį sudaro katėms skirtas tirpalas, lašinamas ant odos taškiniu būdu naudojant 0,5 ml tūrio pipetes, ir kuriame yra veikliosios medžiagos fipronilo (50 mg pipetėje) bei kitų pagalbinių medžiagų, kaip antai butilinto hidroksianizolio E 320, butilinto hidroksitolueno E 321, benzilo alkoholio ir dietilenglikolio monoetileterio, priklauso šios nomenklatūros 3808 pozicijai kaip „insekticidas“, tačiau prašymą priimti prejudicinį sprendimą pateikęs teismas turi įvertinti visas jam žinomas faktines aplinkybes.
         
      
      Dėl bylinėjimosi išlaidų
   
   
            46
         
         
            Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
         
       
         
            Remdamasis šiais motyvais, Teisingumo Teismas (devintoji kolegija) nusprendžia:
         
       
            
               
                  1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo redakcijos, išdėstytos 2014 m. spalio 16 d. Komisijos reglamente (EB) Nr. 1101/2014, I priede pateiktą Kombinuotąją nomenklatūrą reikia aiškinti taip, kad produktas, kurį sudaro katėms skirtas tirpalas, lašinamas ant odos taškiniu būdu naudojant 0,5 ml tūrio pipetes, ir kuriame yra veikliosios medžiagos fipronilo (50 mg pipetėje) bei kitų pagalbinių medžiagų, kaip antai butilinto hidroksianizolio E 320, butilinto hidroksitolueno E 321, benzilo alkoholio ir dietilenglikolio monoetileterio, priklauso šios nomeklatūros 3808 pozicijai kaip „insekticidas“, tačiau prašymą priimti prejudicinį sprendimą pateikęs teismas turi įvertinti visas turimas faktines aplinkybes.
               
            
          
            
               
                  Parašai.
               
            
         (
         *1
      )	Proceso kalba: čekų.